title: Sklep Evropskega parlamenta (EU) 2019/1484 z dne 26. marca 2019 o zaključnem računu Evropskega inštituta za inovacije in tehnologijo za proračunsko leto 2017

text:
               27.9.2019

               SL

               Uradni list Evropske unije

               L 249/232

      SKLEP EVROPSKEGA PARLAMENTA (EU) 2019/1484
      z dne 26. marca 2019
      o zaključnem računu Evropskega inštituta za inovacije in tehnologijo za proračunsko leto 2017
      EVROPSKI PARLAMENT,

                  —

                  ob upoštevanju končnega zaključnega računa Evropskega inštituta za inovacije in tehnologijo za proračunsko leto 2017,

                  —

                  ob upoštevanju poročila Računskega sodišča o zaključnem računu Evropskega inštituta za inovacije in tehnologijo za proračunsko leto 2017 z odgovorom inštituta (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2017 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 12. februarja 2019 o podelitvi razrešnice inštitutu glede izvrševanja proračuna za proračunsko leto 2017 (05825/2019 – C8-0097/2019),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3) in zlasti člena 208,

                  —

                  ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (4) in zlasti člena 70,

                  —

                  ob upoštevanju Uredbe (ES) št. 294/2008 Evropskega parlamenta in Sveta z dne 11. marca 2008 o ustanovitvi Evropskega inštituta za inovacije in tehnologijo (5) in zlasti člena 21,

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6) in zlasti člena 108,

                  —

                  ob upoštevanju člena 94 in Priloge IV Poslovnika,

                  —

                  ob upoštevanju poročila Odbora za proračunski nadzor (A8-0152/2019),

         1.

            odobri zaključni račun Evropskega inštituta za inovacije in tehnologijo za proračunsko leto 2017;

         2.

            naroči svojemu predsedniku, naj ta sklep posreduje začasnemu direktorju Evropskega inštituta za inovacije in tehnologijo, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

               Predsednik

            Antonio TAJANI

               Generalni sekretar

            Klaus WELLE

         (1)  UL C 434, 30.11.2018, str. 64.

         (2)  UL C 434, 30.11.2018, str. 64.

         (3)  UL L 298, 26.10.2012, str. 1.

         (4)  UL L 193, 30.7.2018, str. 1.

         (5)  UL L 97, 9.4.2008, str. 1.

         (6)  UL L 328, 7.12.2013, str. 42.


title: Sklep Sodišča z dne 1. oktobra 2019 o vzpostavitvi notranjega mehanizma nadzora na področju obdelave osebnih podatkov, izvedene v okviru pravosodnih funkcij Sodišča

text:
                  11.11.2019

                  SL

                  Uradni list Evropske unije

                  C 383/2

         SKLEP SODIŠČA
         z dne 1. oktobra 2019
         o vzpostavitvi notranjega mehanizma nadzora na področju obdelave osebnih podatkov, izvedene v okviru pravosodnih funkcij Sodišča
         (2019/C 383/02)
         SODIŠČE JE –
         na podlagi Pogodbe o Evropski uniji, zlasti njenega člena 19,
         ker ima v skladu s členom 8(1) Listine Evropske unije o temeljnih pravicah (v nadaljevanju: Listina) „[v]sakdo […] pravico do varstva osebnih podatkov, ki se nanj nanašajo“,
         ker v skladu s členom 8(3) Listine „[s]poštovanje […] pravil [na področju varstva osebnih podatkov] nadzira neodvisen organ“,
         ker na podlagi člena 57(1)(a) Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES naloge spremljanja, ki jih izvaja Evropski nadzornik za varstvo podatkov, ne obsegajo obdelave osebnih podatkov, ki jo izvede Sodišče, kadar opravlja svojo pravosodno funkcijo,
         ker je v zvezi z nadzorom take obdelave zakonodajalec Unije, ki se sklicuje na člen 8(3) Listine, v uvodni izjavi 74 Uredbe (EU) 2018/1725 predlagal vzpostavitev neodvisnega nadzora, na primer prek notranjega mehanizma –
         SPREJELO TA SKLEP:

            Člen 1

               1.   Če fizična oseba pri sodnemu tajniku Sodišča vloži zahtevo, naj kot oseba, odgovorna za obdelavo osebnih podatkov v okviru pravosodnih funkcij Sodišča, sprejme odločbo, sodni tajnik vroči zadevni osebi svojo odločbo v dveh mesecih od dneva vložitve te zahteve. Po izteku tega roka neobstoj odgovora pomeni odločbo o zavrnitvi zahteve zaradi molka organa.

               2.   Zoper odločbo, ki jo sodni tajnik Sodišča kot oseba, odgovorna za obdelavo osebnih podatkov v okviru pravosodne funkcije Sodišča, sprejme v odgovor na zahtevo v smislu odstavka 1 ali na lastno pobudo, je mogoče pod pogoji, določenimi v členu 3, vložiti pritožbo pri odboru iz člena 2 (v nadaljevanju: odbor).

            Člen 2

               1.   Odbor sestavljajo predsednik in dva člana, ki so izbrani izmed sodnikov in generalnih pravobranilcev Sodišča.

               2.   Sodišče na predlog svojega predsednika imenuje predsednika in člana odbora za čas trajanja mandata predsednika Sodišča.

               3.   Sodišče na predlog svojega predsednika imenuje tudi namestnike članov, ki so pozvani k zasedanju, če je eden ali več članov odbora zadržanih. Namestniki nadomeščajo zadržane člane v skladu s protokolarnim redom.

               4.   Odboru v primeru zadržanosti predsednika predseduje eden od njegovih članov ali namestnikov, določen v skladu s protokolarnim redom.

               5.   Sestanke odbora sklicuje njegov predsednik. Predsednik določa dnevni red sestankov in sestavlja zapisnike sestankov.

               6.   Odboru pri njegovem delovanju pomaga pravni svetovalec za upravne zadeve Sodišča Evropske unije.

            Člen 3

               1.   Zadevna fizična oseba ali njen zastopnik vloži pritožbo zoper odločbo iz člena 1(2) v dveh mesecih od njene vročitve ali glede na primer od datuma, ko se je ta oseba z njo seznanila.

               2.   Pritožba se vloži v enem od uradnih jezikov Evropske unije.

            Člen 4

               1.   Če pritožba izpolnjuje pogoje iz člena 3, odbor ponovno preuči dejanske in pravne elemente, zaradi katerih je bila sprejeta odločba iz člena 1(2).

               2.   Odbor lahko zasliši vse osebe, za katere meni, da je njihovo zaslišanje koristno.

               3.   Odbor lahko odločbo iz člena 1(2) odpravi (in jo v tem primeru tudi spremeni) ali jo potrdi. Odločba odbora v razmerju do vlagatelja pritožbe nadomesti odločbo iz člena 1(2).

               4.   Odbor vlagatelju pritožbe vroči svojo odločbo, ki jo sprejme v štirih mesecih od vložitve te pritožbe. Če odbor v tem roku ne izda eksplicitne odločbe, se šteje, da je odbor odločbo iz člena 1(2) potrdil.

               5.   Če vlagatelj pritožbe vloži pravno sredstvo zoper sklep iz člena 1(2), pristojnost odbora za obravnavo pritožbe, ki jo je prejel, preneha.

            Člen 5
            Ta sklep začne veljati na dan svojega sprejetja.

            Съставено в Люксембург на 16 октомври 2019 година.

                  Sodni tajnik

               A. CALOT ESCOBAR

                  Predsednik

               K. LENAERTS


title: Sklep Splošnega sodišča z dne 16. oktobra 2019 o vzpostavitvi notranjega mehanizma nadzora na področju obdelave osebnih podatkov, izvedene v okviru pravosodnih funkcij Splošnega sodišča

text:
                  11.11.2019

                  SL

                  Uradni list Evropske unije

                  C 383/4

         SKLEP SPLOŠNEGA SODIŠČA
         z dne 16. oktobra 2019
         o vzpostavitvi notranjega mehanizma nadzora na področju obdelave osebnih podatkov, izvedene v okviru pravosodnih funkcij Splošnega sodišča
         (2019/C 383/03)
         SPLOŠNO SODIŠČE JE –
         na podlagi Pogodbe o Evropski uniji, zlasti njenega člena 19,
         ker ima v skladu s členom 8(1) Listine Evropske unije o temeljnih pravicah (v nadaljevanju: Listina) „[v]sakdo […] pravico do varstva osebnih podatkov, ki se nanj nanašajo“,
         ker v skladu s členom 8(3) Listine „[s]poštovanje […] pravil [na področju varstva osebnih podatkov] nadzira neodvisen organ“,
         ker na podlagi člena 57(1)(a) Uredbe (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES naloge spremljanja, ki jih izvaja Evropski nadzornik za varstvo podatkov, ne obsegajo obdelave osebnih podatkov, ki jo izvede Splošno sodišče, kadar opravlja svojo pravosodno funkcijo,
         ker je v zvezi z nadzorom take obdelave zakonodajalec Unije, ki se sklicuje na člen 8(3) Listine, v uvodni izjavi 74 Uredbe (EU) 2018/1725 predlagal vzpostavitev neodvisnega nadzora, na primer prek notranjega mehanizma –
         SPREJELO TA SKLEP:

            Člen 1

               1.   Če fizična oseba pri sodnemu tajniku Splošnega sodišča vloži zahtevo, naj kot oseba, odgovorna za obdelavo osebnih podatkov v okviru pravosodnih funkcij Splošnega sodišča, sprejme odločbo, sodni tajnik vroči zadevni osebi svojo odločbo v dveh mesecih od dneva vložitve te zahteve. Po izteku tega roka neobstoj odgovora pomeni odločbo o zavrnitvi zahteve zaradi molka organa.

               2.   Zoper odločbo, ki jo sodni tajnik Splošnega sodišča kot oseba, odgovorna za obdelavo osebnih podatkov v okviru pravosodne funkcije Splošnega sodišča, sprejme v odgovor na zahtevo v smislu odstavka 1 ali na lastno pobudo, je mogoče pod pogoji, določenimi v členu 3, vložiti pritožbo pri odboru iz člena 2 (v nadaljevanju: odbor).

            Člen 2

               1.   Odbor sestavljajo predsednik in dva člana, ki so izbrani izmed sodnikov Splošnega sodišča.

               2.   Splošno sodišče na predlog svojega predsednika imenuje predsednika in člana odbora za čas trajanja mandata predsednika Splošnega sodišča.

               3.   Splošno sodišče na predlog svojega predsednika imenuje tudi namestnike članov, ki so pozvani k zasedanju, če je eden ali več članov odbora zadržanih. Namestniki nadomeščajo zadržane člane v skladu s protokolarnim redom.

               4.   Odboru v primeru zadržanosti predsednika predseduje eden od njegovih članov ali namestnikov, določen v skladu s protokolarnim redom.

               5.   Sestanke odbora sklicuje njegov predsednik. Predsednik določa dnevni red sestankov in sestavlja zapisnike sestankov.

               6.   Odboru pri njegovem delovanju pomaga pravni svetovalec za upravne zadeve Sodišča Evropske unije.

            Člen 3

               1.   Fizična oseba, na katero se nanaša odločba iz člena 1(2), ali njen zastopnik vloži pritožbo v dveh mesecih od njene vročitve ali glede na primer od datuma, ko se je ta oseba z njo seznanila.

               2.   Pritožba se vloži v enem od uradnih jezikov Evropske unije.

            Člen 4

               1.   Če pritožba izpolnjuje pogoje iz člena 3, odbor ponovno preuči dejanske in pravne elemente, zaradi katerih je bila sprejeta odločba iz člena 1(2).

               2.   Odbor lahko zasliši vse osebe, za katere meni, da je njihovo zaslišanje koristno.

               3.   Odbor lahko odločbo iz člena 1(2) odpravi (in jo v tem primeru tudi spremeni) ali jo potrdi. Odločba odbora v razmerju do vlagatelja pritožbe nadomesti odločbo iz člena 1(2).

               4.   Odbor vlagatelju pritožbe vroči svojo odločbo, ki jo sprejme v štirih mesecih od vložitve te pritožbe. Če odbor v tem roku ne izda eksplicitne odločbe, se šteje, da je odbor odločbo iz člena 1(2) potrdil.

               5.   Če vlagatelj pritožbe vloži pravno sredstvo zoper odločbo iz člena 1(2), pristojnost odbora za obravnavo pritožbe, ki jo je prejel, preneha.

            Člen 5
            Ta sklep začne veljati na dan svojega sprejetja.

            V Luxembourgu, 16. oktobra 2019

               Sodni tajnik
               E. COULON

               Predsednik
               M. VAN DER WOUDE


Odločba Komisije z dne 26/06/2019 o razglasitvi združljivosti koncentracije s skupnim trgom (Zadeva št. COMP/M.9319 - DP WORLD / P&O GROUP) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/10/2019 o razglasitvi združljivosti koncentracije s skupnim trgom (Zadeva št. COMP/M.9394 - ECHOSTAR / MUBADALA / HPE JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/10/2019 o razglasitvi združljivosti koncentracije s skupnim trgom (Zadeva št. COMP/M.9563 - PIC / SKC / SKCCD) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/1986 z dne 25. novembra 2019 o imenovanju petih članov in enega nadomestnega člana Odbora regij na predlog Republike Poljske

text:
                  29.11.2019

                  SL

                  Uradni list Evropske unije

                  L 308/94

         SKLEP SVETA (EU) 2019/1986
         z dne 25. novembra 2019
         o imenovanju petih članov in enega nadomestnega člana Odbora regij na predlog Republike Poljske
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga poljske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi konca mandatov Paweła ADAMOWICZA, Lecha JAWORSKEGA, Zbigniewa PODRAZE, Dariusza Zygmunta WRÓBELA in Stanisława SZWABSKEGA se je sprostilo pet mest članov Odbora regij.

                     (3)

                     Zaradi imenovanja Hanne ZDANOWSKE za članico Odbora regij se je sprostilo mesto nadomestnega člana –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se v Odbor regij imenujejo:

                        (a)

                        za člane:

                                    —

                                    Mariusz Rafał FRANKOWSKI, Councillor of the capital city of Warsaw

                                    —

                                    Krzysztof MATYJASZCZYK, President of Częstochowa

                                    —

                                    Rafał Kazimierz TRZASKOWSKI, President of the capital city of Warsaw

                                    —

                                    Artur Michał TUSIŃSKI, Mayor of Podkowa Leśna

                                    —

                                    Hanna ZDANOWSKA, President of Łodź

                  in

                        (b)

                        za nadomestno članico:

                                    —

                                    Aleksandra DULKIEWICZ, President of Gdańsk

            Člen 2
            Ta sklep začne veljati na dan sprejetja.

            V Bruslju, 25. novembra 2019

                  Za Svet

                  Predsednica

               F. MOGHERINI

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta (EU) 2019/1987 z dne 25. novembra 2019 o stališču, ki se v imenu Evropske unije zastopa v svetu članic Mednarodnega sveta za oljke, o trgovinskih standardih za oljčna olja in olja iz oljčnih tropin

text:
                  29.11.2019

                  SL

                  Uradni list Evropske unije

                  L 308/95

         SKLEP SVETA (EU) 2019/1987
         z dne 25. novembra 2019
         o stališču, ki se v imenu Evropske unije zastopa v svetu članic Mednarodnega sveta za oljke, o trgovinskih standardih za oljčna olja in olja iz oljčnih tropin
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Mednarodni sporazum o oljčnem olju in namiznih oljkah iz leta 2015 (v nadaljnjem besedilu: Sporazum) je bil v skladu s Sklepom Sveta (EU) 2016/1892 (1) v imenu Unije podpisan 18. novembra 2016 na sedežu Združenih narodov v New Yorku s pridržkom njegove poznejše sklenitve. Sporazum je v skladu s členom 31(2) Sporazuma začel začasno veljati 1. januarja 2017.

                     (2)

                     Sporazum je bil sklenjen 17. maja 2019 s Sklepom Sveta (EU) 2019/848 (2).

                     (3)

                     Svet članic Mednarodnega sveta za oljke (v nadaljnjem besedilu: svet članic) na podlagi člena 7(1) Sporazuma sprejema sklepe, ki spreminjajo trgovinske standarde za oljčna olja in olja iz oljčnih tropin.

                     (4)

                     Svet članic naj bi na svojem 110. zasedanju od 25. do 29. novembra 2019 sprejel sklep o spremembi trgovinskih standardov za oljčna olja in olja iz oljčnih tropin (v nadaljnjem besedilu: sklep o spremembi).

                     (5)

                     Primerno je določiti stališče, ki se v imenu Unije zastopa v svetu članic, saj bo sklep o spremembi, ki bo sprejet, imel pravne učinke za Unijo, kar zadeva mednarodno trgovino z drugimi članicami Mednarodnega sveta za oljke (IOC), in bo lahko odločilno vplival na vsebino prava Unije, in sicer na tržne standarde za oljčno olje, ki jih je Komisija sprejela na podlagi člena 75 Uredbe (EU) št. 1308/2013 Evropskega parlamenta in Sveta (3).

                     (6)

                     Sklep o spremembi, ki naj bi ga sprejel svet članic, zadeva odpravo redakcijskih napak v oddelkih o merilih čistosti in kakovosti ter vključitev novega drevesa odločanja za lampantna deviška oljčna olja. O sklepu o spremembi so obsežno razpravljali znanstveniki in tehnični strokovnjaki za oljčno olje v Komisiji in državah članicah. Prispeval bo k mednarodni harmonizaciji standardov za oljčno olje in določil okvir, ki bo zagotavljal lojalno konkurenco pri trgovanju s proizvodi iz sektorja oljčnega olja. Sklep o spremembi bi zato bilo treba podpreti, posledično pa bodo potrebne spremembe Uredbe Komisije (EGS) št. 2568/91 (4).

                     (7)

                     Če se sprejetje sklepa o spremembi na 110. zasedanju sveta članic odloži, ker ga nekatere članice ne bi mogle odobriti, bi se moralo stališče iz Prilog k temu sklepu zastopati v imenu Unije v morebitnem postopku za sprejetje sklepov sveta članic z izmenjavo pisem na podlagi člena 10(6) Sporazuma. Postopek za sprejetje sklepov z izmenjavo pisem bi bilo treba začeti pred naslednjim rednim zasedanjem sveta članic junija 2020.

                     (8)

                     Da bi obvarovali interese Unije, bi morali imeti predstavniki Unije v svetu članic na 110. zasedanju sveta članic možnost zahtevati, da se sprejetje sklepa o spremembi odloži, če je verjetno, da bi nove znanstvene ali tehnične informacije, predstavljene pred ali med navedenim zasedanjem, vplivale na ustreznost stališča, ki se zastopa v imenu Unije –

               SPREJEL NASLEDNJI SKLEP:

            Člen 1
            Stališče o trgovinskih standardih za oljčna olja in olja iz oljčnih tropin, ki se v imenu Unije zastopa v svetu članic na njegovem 110. zasedanju od 25. do 29. novembra 2019 ali v postopku za sprejetje sklepov sveta članic z izmenjavo pisem, ki se začne pred naslednjim rednim zasedanjem sveta članic junija 2020, je določeno v Prilogi.

            Člen 2
            Če je verjetno, da bi nove znanstvene ali tehnične informacije, predstavljene pred ali med 110. zasedanjem sveta članic, vplivale na stališče iz člena 1,Unija zaprosi, da se sprejetje sklepa sveta članic, ki spreminja trgovinske standarde za oljčna olja in olja iz oljčnih tropin, preloži do določitve stališča Unije na podlagi teh novih informacij.

            Člen 3
            Ta sklep začne veljati na dan sprejetja.

            V Bruslju, 25. novembra 2019

                  Za Svet

                  Predsednica

               F. MOGHERINI

            (1)  Sklep Sveta (EU) 2016/1892 z dne 10. oktobra 2016 o podpisu Mednarodnega sporazuma o oljčnem olju in namiznih oljkah iz leta 2015 v imenu Evropske unije in o njegovi začasni uporabi (UL L 293, 28.10.2016, str. 2).

            (2)  Sklep Sveta (EU) 2019/848 z dne 17. maja 2019 o sklenitvi, v imenu Evropske unije, Mednarodnega sporazuma o oljčnem olju in namiznih oljkah iz leta 2015 (UL L 139, 27.5.2019, str. 1).

            (3)  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).

            (4)  Uredba Komisije (EGS) št. 2568/91 z dne 11. julija 1991 o značilnostih oljčnega olja in olja iz oljčnih tropin ter o ustreznih analiznih metodah (UL L 248, 5.9.1991, str. 1).

               PRILOGA

            Unija bo podprla spremembo trgovinskega standarda COI/T.15/NC No. 3/Rev. 13 za oljčna olja in olja iz oljčnih tropin na 110. zasedanju sveta članic od 25. do 29. novembra 2019 ali v postopku za sprejetje sklepov sveta članic z izmenjavo pisem, ki bi se začel pred naslednjim rednim zasedanjem junija 2020. S to spremembo bodo odpravljene redakcijske napake v oddelkih o merilih čistosti in kakovosti ter vključeno novo drevo odločanja za lampantna deviška oljčna olja.
            Predstavniki Unije se lahko v svetu članic brez nadaljnjega sklepa Sveta dogovorijo o tehničnih prilagoditvah drugih metod ali dokumentov IOC, če te tehnične prilagoditve izhajajo iz sprememb iz prvega odstavka.


title: Sklep Sveta (EU) 2019/2008 z dne 28. novembra 2019 o stališču, ki se v imenu Evropske unije zastopa na 31. zasedanju Skupščine Mednarodne pomorske organizacije v zvezi s sprejetjem sprememb Resolucije A.658(16) o uporabi in namestitvi retro-odsevnih materialov v reševalni opremi ter sprejetjem resolucije o smernicah za preglede v okviru usklajenega sistema za pregled in izdajo spričeval (HSSC)

text:
                  3.12.2019

                  SL

                  Uradni list Evropske unije

                  L 312/40

         SKLEP SVETA (EU) 2019/2008
         z dne 28. novembra 2019
         o stališču, ki se v imenu Evropske unije zastopa na 31. zasedanju Skupščine Mednarodne pomorske organizacije v zvezi s sprejetjem sprememb Resolucije A.658(16) o uporabi in namestitvi retro-odsevnih materialov v reševalni opremi ter sprejetjem resolucije o smernicah za preglede v okviru usklajenega sistema za pregled in izdajo spričeval (HSSC)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Ukrepanje Unije v sektorju pomorskega prevoza bi moralo biti namenjeno varstvu morskega okolja in izboljšanju pomorske varnosti.

                     (2)

                     Skupščina Mednarodne pomorske organizacije (IMO) naj bi na svojem 31. zasedanju, ki bo potekalo od 25. novembra do 4. decembra 2019 (v nadaljnjem besedilu: zasedanje A 31), sprejela spremembe Resolucije A.658(16) o uporabi in namestitvi retro-odsevnih materialov v reševalni opremi (v nadaljnjem besedilu: Resolucija A.658(16)) ter sprejela resolucijo o smernicah za preglede v okviru usklajenega sistema za pregled in izdajo spričeval (HSSC) (v nadaljnjem besedilu: smernice za preglede).

                     (3)

                     Primerno je določiti stališče, ki se v imenu Unije zastopa na zasedanju A 31, saj bodo lahko spremembe Resolucije A.658(16) ter resolucija o smernicah za preglede odločilno vplivale na vsebino prava Unije, in sicer na Direktivo 2014/90/EU Evropskega parlamenta in Sveta (1), Izvedbeno uredbo Komisije (EU) 2019/1397 (2) in Uredbo (ES) št. 391/2009 Evropskega parlamenta in Sveta (3).

                     (4)

                     Odbor za pomorsko varnost je na 101. zasedanju (v nadaljnjem besedilu: zasedanje MSC 101), ki je potekalo od 5. do 14. junija 2019 v Londonu, spomnil, da se je na svojem prejšnjem zasedanju, potem ko je proučil dokument IMO MSC 100/19/4, v katerem so predlagane spremembe Resolucije A.658(16), strinjal s črtanjem besed „karbonski oblok“ v točki 4.10 Resolucije A.658(16), in pozval sekretariat IMO, naj pripravi ustrezen osnutek resolucije skupščine IMO, ki bo predložen v odobritev na zasedanju MSC 101, da bo lahko predložen v sprejetje na zasedanju A 31 (MSC 100/20, odstavka 19.14 in 19.15). Na zasedanju MSC 101 je bil nato odobren osnutek resolucije skupščine IMO o spremembah Resolucija A.658(16).

                     (5)

                     Združene države in Mednarodno združenje klasifikacijskih zavodov so na zasedanju A 31 predložili alternativni predlog za spremembe odstavka 4.10 Resolucije A.658(16) (dokument IMO A 31/10/4).

                     (6)

                     Pododbor za izvajanje instrumentov IMO (v nadaljnjem besedilu: pododbor) je na svojem 5. zasedanju spomnil, da je na prejšnjem zasedanju ustanovil korespondenčno skupino za pregled smernic za preglede v okviru HSSC ter neizčrpnega seznama obveznosti na podlagi instrumentov, povezanih s Kodeksom o izvajanju instrumentov IMO (Kodeks III), da bi nadaljevala s posodobitvijo smernic za preglede z vključitvijo zahtev, ki izhajajo iz sprememb ustreznih instrumentov IMO in bodo začele veljati v obdobju do vključno 31. decembra 2019, da bi bil osnutek spremenjenih smernic za preglede predložen v sprejetje na zasedanju A 31. Na zasedanju MSC 101 je bil pododbor pooblaščen, da rezultate svojega dela predloži v sprejem na zasedanju A 31. Pododbor je na svojem 6. zasedanju odločil, da se osnutek spremenjenih smernic za preglede predloži v preučitev in sprejetje na zasedanju A 31.

                     (7)

                     Unija ni niti članica IMO niti pogodbenica zadevnih konvencij in kodeksov. Svet bi moral zato pooblastiti države članice, da na zasedanju A 31 izrazijo stališče Unije in soglasje, da jih spremembe in resolucija, ki se sprejmejo na zasedanju A 31, zavezujejo, kolikor te spremembe in resolucija spadajo v izključno pristojnost Unije –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 31. zasedanju Mednarodne pomorske organizacije (IMO), je, da se strinja s sprejetjem:

                        (a)

                        sprememb Resolucije A.658(16) o uporabi in namestitvi retro-odsevnih materialov v reševalni opremi, kot so navedene v Prilogi 27 k dokumentu IMO MSC 101/24, ali, kot drugo možnostjo, sprememb, predlaganih v dokumentu IMO A 31/10/4, ter

                        (b)

                        smernic za preglede v okviru usklajenega sistema za pregled in izdajo spričeval (HSSC) in preklicem Resolucije A.1120(30), kot je določeno v Prilogi 11 k dokumentu IMO III 6/15/Add.1.

            Člen 2

               1.   Stališče iz člena 1, ki se zastopa v imenu Unije, izrazijo države članice, ki so vse članice IMO, pri čemer delujejo skupaj v interesu Unije.

               2.   Dogovor o manjših spremembah stališča iz člena 1 je mogoč brez dodatnega sklepa Sveta.

            Člen 3
            Države članice so pooblaščene, da izrazijo soglasje, da jih v interesu Unije zavezujejo spremembe iz člena 1(a) in resolucija iz člena 1(b), kolikor navedene spremembe in resolucija spadajo v izključno pristojnost Unije.

            Člen 4
            Ta sklep začne veljati na dan sprejetja.

            V Bruslju, 28. novembra 2019

                  Za Svet

                  Predsednik

               T. HARAKKA

            (1)  Direktiva 2014/90/EU Evropskega parlamenta in Sveta z dne 23. julija 2014 o pomorski opremi in razveljavitvi Direktive Sveta 96/98/ES (UL L 257, 28.8.2014, str. 146).

            (2)  Izvedbena uredba Komisije (EU) 2019/1397 z dne 6. avgusta 2019 o zahtevah glede zasnove, konstrukcije in delovanja ter o standardih preskušanja za pomorsko opremo in razveljavitvi Izvedbene uredbe (EU) 2018/773 (UL L 237, 13.9.2019, str. 1).

            (3)  Uredba (ES) št. 391/2009 Evropskega parlamenta in Sveta z dne 23. aprila 2009 o skupnih pravilih in standardih za organizacije za tehnični nadzor in pregled ladij (UL L 131, 28.5.2009, str. 11).


title: Sklep Sveta (EU) 2019/2135 z dne 21. novembra 2019 o stališču, ki se v imenu Evropske unije zavzame na tretjem zasedanju konference pogodbenic Konvencije Minamata o živem srebru v zvezi s sprejetjem sklepa o postopni opustitvi zobnega amalgama in spremembi Priloge A k navedeni konvenciji

text:
                  13.12.2019

                  SL

                  Uradni list Evropske unije

                  L 324/1

         SKLEP SVETA (EU) 2019/2135
         z dne 21. novembra 2019
         o stališču, ki se v imenu Evropske unije zavzame na tretjem zasedanju konference pogodbenic Konvencije Minamata o živem srebru v zvezi s sprejetjem sklepa o postopni opustitvi zobnega amalgama in spremembi Priloge A k navedeni konvenciji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Konvencijo Minamata o živem srebru (1) (v nadaljnjem besedilu: Konvencija) je Unija sklenila s Sklepom Sveta (EU) 2017/939 (2), veljati pa je začela 16. avgusta 2017.

                     (2)

                     Na podlagi Sklepa MC-1/1 o poslovniku, ki ga je konferenca pogodbenic Konvencije sprejela na svojem prvem zasedanju, si morajo pogodbenice prizadevati, da soglasno dosegajo dogovore o vseh vsebinskih vprašanjih.

                     (3)

                     Konferenca pogodbenic Konvencije naj bi na svojem tretjem zasedanju od 25. do 29. novembra 2019 (COP3) sprejela sklep (v nadaljnjem besedilu: predlagani sklep) o postopni opustitvi zobnega amalgama in spremembi Priloge A h Konvenciji.

                     (4)

                     Ustrezno je določiti stališče, ki se v imenu Unije zavzame v okviru COP3, ker bo predlagani sklep, če bo sprejet, imel pravne učinke, saj bodo morale pogodbenice Konvencije sprejeti ukrepe za njegovo izvajanje na nacionalni ali regionalni ravni ali na obeh.

                     (5)

                     Predlagani sklep določa prepoved proizvodnje, uvoza in izvoza zobnega amalgama od leta 2022, kadar je ta namenjen zdravljenju mlečnih zob otrok in zob otrok mlajših od 15 let ter nosečnic ali doječih mater. Predlagani sklep predvideva, da bo ta prepoved od leta 2025 naprej veljala tudi za proizvodnjo, uvoz in izvoz zobnega amalgama za vse druge namene, razen če nadomestne rešitve brez živega srebra ne bodo na voljo. Predlagani sklep predvideva, da bi se te prepovedi iz Konvencije izvedle s spremembo Priloge A h Konvenciji.

                     (6)

                     Člen 10(2) Uredbe (EU) 2017/852 Evropskega parlamenta in Sveta (3) o živem srebru od 1. julija 2018 prepoveduje uporabo zobnega amalgama v EU za zdravljenje mlečnih zob otrok in zob otrok mlajših od 15 let ter nosečnic ali doječih mater; člen 19 navedene uredbe pa določa, da bo Komisija do 30. junija 2020 ocenila in poročala Evropskemu parlamentu in Svetu o izvedljivosti dolgoročne postopne opustitve uporabe zobnega amalgama v Uniji, in sicer po možnosti do leta 2030.

                     (7)

                     Poleg tega je v členu 10(1), (4) in (6) Uredbe (EU) 2017/852 določeno, da se zobni amalgam uporablja v Uniji samo v predhodno odmerjeni inkapsulirani obliki, da so zobozdravstvene ustanove, kjer se uporablja zobni amalgam ali odstranjujejo zalivke z zobnim amalgamom ali zobje z zalivkami, opremljene z ločevalniki amalgama in da zobozdravstveni delavci zagotovijo, da z njihovimi amalgamskimi odpadki, vključno z ostanki in delci amalgama, zalivkami in zobmi ter njihovimi deli, ki so onesnaženi z zobnim amalgamom, ravna in jih zbira pooblaščena ustanova ali podjetje za ravnanje z odpadki.

                     (8)

                     Unija bi morala podpreti sprejetje le takšnega sklepa v okviru COP3, ki je v skladu s pravnim redom Unije. Zato bi predlagani sklep bilo treba podpreti le glede določb o postopni opustitvi zobnega amalgama, kadar je ta namenjen zdravljenju mlečnih zob otrok in zob otrok mlajših od 15 let ter nosečnic ali doječih mater –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame na tretjem zasedanju konference pogodbenic Konvencije Minamata o živem srebru (COP3), je, da se podpre sprejetje sklepa o postopni opustitvi uporabe zobnega amalgama, ki je skladen s pravnim redom Unije.

            Člen 2
            Glede na razvoj dogodkov na COP3 se lahko predstavniki Unije – v posvetovanju z državami članicami med usklajevalnimi srečanji na samem zasedanju – sporazumejo o podrobnejši opredelitvi stališča iz člena 1 v obsegu, ki je skladen s pravnim redom Unije brez nadaljnjega sklepa Sveta.

            Člen 3
            Ta sklep začne veljati na dan sprejetja.

            V Bruslju, 21. novembra 2019

                  Za Svet

                  Predsednica

               H. KOSONEN

            (1)  UL L 142, 2.6.2017, str. 6.

            (2)  Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4).

            (3)  Uredba (EU) 2017/852 Evropskega parlamenta in Sveta z dne 17. maja 2017 o živem srebru in razveljavitvi Uredbe (ES) št. 1102/2008 (UL L 137, 24.5.2017, str. 1).


title: Sklep Komisije (EU) 2019/2140 z dne 21. oktobra 2019 o državni pomoči SA.52194 – 2019/C (ex 2018/FC) – Slovaška republika – slovaški maloprodajni prodajni davek (notificirano pod dokumentarno številko C(2019) 7474) (Besedilo v slovaškem jeziku je edino verodostojno) (Besedilo velja za EGP)

text:
                  13.12.2019

                  SL

                  Uradni list Evropske unije

                  L 324/11

         SKLEP KOMISIJE (EU) 2019/2140
         z dne 21. oktobra 2019
         o državni pomoči SA.52194 – 2019/C (ex 2018/FC) – Slovaška republika – slovaški maloprodajni prodajni davek

               (notificirano pod dokumentarno številko C(2019) 7474)

         (Besedilo v slovaškem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti prvega pododstavka člena 108(2) Pogodbe,
         ob upoštevanju naslednjega:
         1.   POSTOPEK

                     (1)

                     Slovaški parlament je 13. decembra 2018 sprejel zakon o posebni dajatvi za maloprodajne verige (v nadaljnjem besedilu: zakon o maloprodajnem davku) (1), ki uvaja davek na promet maloprodajnih trgovcev, ki prodajajo živila končnim potrošnikom (v nadaljnjem besedilu: maloprodajni davek). Zakon o maloprodajnem davku je začel veljati 1. januarja 2019. Prvo obdobje, v katerem je bil davek obračunan, je bilo od januarja do marca 2019, plačilo dolgovanega davka pa je zapadlo konec aprila 2019.

                     (2)

                     Komisija je izvedela za maloprodajni davek na podlagi tržnih informacij, ki jih je prejemala od oktobra 2018 naprej. 21. decembra 2018 prejela pritožbo, ki je trdila, da oprostitve plačila davka v skladu z zakonom o maloprodajnem davku pomenijo državno pomoč nekaterim maloprodajnim trgovcem.

                     (3)

                     Službe Komisije so 11. januarja 2019 Slovaški republiki poslale dopis, v katerem so zahtevale informacije o maloprodajnem davku. Službe Komisije so 22. januarja 2019 poslale pritožbo Slovaški republiki, da predloži morebitne pripombe.

                     (4)

                     Komisija je 7. februarja 2019 prejela odgovor Slovaške republike na dopis Komisije z dne 11. januarja 2019 in pripombe v zvezi s pritožbo.

                     (5)

                     Službe Komisije so 13. februarja 2019 Slovaški republiki poslale dopis, v katerem so pojasnile svoja predhodna stališča glede te zadeve, in Slovaško republiko obvestile, da Komisija namerava sprejeti sklep o začasnem odlogu v skladu s členom 13(1) Uredbe Sveta (EU) 2015/1589 (2) in ji omogočiti, da predloži pripombe.

                     (6)

                     Slovaška republika je 5. marca 2019 predložila svoj odgovor na dopis Komisije z dne 13. februarja 2019.

                     (7)

                     Komisija je z dopisom z dne 2. aprila 2019 obvestila Slovaško republiko o svoji odločitvi, da začne postopek na podlagi člena 108(2) Pogodbe o delovanju Evropske unije (v nadaljnjem besedilu: PDEU) v zvezi z ukrepom, ki ga uvaja zakon o maloprodajnem davku (v nadaljnjem besedilu: sklep o začetku postopka). V skladu s členom 13(1) Uredbe (EU) 2015/1589 je Komisija zahtevala tudi takojšen začasni odlog izvajanja ukrepa.

                     (8)

                     Sklep o začetku postopka je bil objavljen v Uradnem listu Evropske unije (3). Komisija je zainteresirane strani pozvala, naj predložijo pripombe v zvezi z ukrepom pomoči.

                     (9)

                     Slovaška republika je pripombe na sklep o začetku postopka predložila z dopisom z dne 13. maja 2019 in obvestila Komisijo, da je bil zakon o maloprodajnem davku razveljavljen.

                     (10)

                     Službe Komisije so 29. maja 2019 na podlagi informacij, ki jih je Slovaška republika predložila 13. maja 2019, Slovaški republiki poslale pismo, v katerem so zahtevale dodatne informacije o pravnem statusu zakona o maloprodajnem davku. Slovaška republika je 10. junija 2019 svoj odgovor predložila Komisiji.

                     (11)

                     Komisija od zainteresiranih strani ni prejela nobenih pripomb glede sklepa o začetku postopka.

               2.   OPIS UKREPA

                     (12)

                     Zakon o maloprodajnem davku je uvedel davek z naslednjimi glavnimi značilnostmi:

                                 (a)

                                 2,5-odstotni davek se uporablja za celotni promet maloprodajnih trgovcev, ki prodajajo živila (vključno s prihodki od prodaje neprehrambenih izdelkov);

                                 (b)

                                 če se vsaj 25 % njihovega prometa ustvari s prodajo živil končnim potrošnikom;

                                 (c)

                                 če delujejo v vsaj 15 % vseh slovaških upravnih okrožij;

                                 (d)

                                 člani franšiz ali pridružena podjetja franšiz ter trgovinska združenja se obravnavajo kot ločeni davčni zavezanci, da so izpolnjeni pogoji za uporabo maloprodajnega davka;

                                 (e)

                                 naslednji maloprodajni trgovci so oproščeni davka:

                                             (1)

                                             mala in srednja podjetja, kot so opredeljena v Uredbi Komisije (EU) št. 651/2014 (4);

                                             (2)

                                             obrati javne prehrane;

                                             (3)

                                             maloprodajni trgovci, ki so proizvajalci živil (ali so povezani s proizvajalci živil), pri katerih se vsaj 80 % neto prometa ustvari s prodajo končnim potrošnikom živil, ki jih sami proizvajajo;

                                             (4)

                                             maloprodajni trgovci, pri katerih se vsaj 80 % prometa ustvari s prodajo ene same vrste živila;

                                             (5)

                                             maloprodajni trgovci, katerih dolgovani davek ne presega 5 000 EUR na četrtletje;

                                 (f)

                                 davčna osnova ne vključuje neto prometa maloprodajnih trgovin, ki se nahajajo v:

                                             (1)

                                             najmanj razvitih področjih v Slovaški republiki, ki imajo največ 10 zaposlenih;

                                             (2)

                                             občinah, ki imajo največ tri trgovske obrate za prodajajo živil končnim potrošnikom.

                     (13)

                     V skladu z zakonom o maloprodajnem davku ministrstvo za kmetijstvo uporablja neto prihodke od maloprodajnega davka zlasti za podporo kmetijskega in živilskega sektorja. Neto prihodek je razlika med (a) prihodki iz naslova maloprodajnega davka in (b) zneskom znižanja davka na dohodek pravnih oseb zaradi odbitka maloprodajnega davka.

               3.   RAZVELJAVITEV UKREPA

                     (14)

                     Slovaška republika je z dopisom z dne 13. maja 2019 Komisijo obvestila, da je bil zakon o maloprodajnem davku razveljavljen z zakonom št. 88/2019 z dne 9. aprila 2019 (v nadaljnjem besedilu: zakon o razveljavitvi) (glej uvodno izjavo 9). Zato je stališče Slovaške republike, da je formalna preiskava, ki jo je izvedla Komisija, postala brezpredmetna.

                     (15)

                     Slovaška republika je v odgovoru na zahtevo za podrobnejše informacije z dopisom z dne 10. junija 2019 Komisijo obvestila, da zakon o maloprodajnem davku ni bil razveljavljen z učinkom za nazaj, saj osnovno načelo pravne države Slovaške republike prepoveduje učinek davčne zakonodaje za nazaj. Zakon o razveljavitvi je začel veljati 9. aprila 2019, zakon o maloprodajnem davku pa je bil s tem datumom razveljavljen.

                     (16)

                     Poleg tega je Slovaška republika na zahtevo služb Komisije izjavila, da subjekti, za katere je veljal razveljavljeni zakon o maloprodajnem davku v obdobju njegove veljavnosti, niso bili dolžni plačati maloprodajnega davka in Slovaška republika ni bila zakonsko upravičena zahtevati plačila maloprodajnega davka. Poleg tega je Slovaška republika potrdila, da noben subjekt ni plačal maloprodajnega davka.

                     (17)

                     Tako je bil glede na informacije, ki jih je predložila Slovaška republika, zakon o maloprodajnem davku razveljavljen in ni povzročil nobenega plačila davka ali davčne obveznosti za obdobje, v katerem je bil v veljavi.

                     (18)

                     Glede na to, da je Slovaška republika razveljavila zakon o maloprodajnem davku, je formalni postopek preiskave, ki je bil začet v zvezi z ukrepom pomoči v okviru tega ukrepa, postal brezpredmeten.

               4.   ZAKLJUČEK

                     (19)

                     Postopek iz člena 108(2) PDEU je postal brezpredmeten, ker je Slovaška republika razveljavila zakon o maloprodajnem davku, tako da bi ga bilo treba zaključiti –

               SPREJELA NASLEDNJI SKLEP:

            Člen 1
            Ker je Slovaška republika razveljavila zakon o maloprodajnem davku, je formalni postopek preiskave na podlagi člena 108(2) Pogodbe o delovanju Evropske unije, ki se je začel 2. aprila 2019, v zvezi z ukrepom pomoči v skladu z zakonom o maloprodajnem davku postal brezpredmeten in je zaključen.

            Člen 2
            Ta sklep je naslovljen na Slovaško republiko.

            V Bruslju, 21. oktobra 2019

                  Za Komisijo

               Margrethe VESTAGER

                  Članica Komisije

            (1)  Zakon št. 385/2018 zb. z dne 13. decembra 2018 o posebni dajatvi za maloprodajne verige in o spremembah zakona št. 595/2003 zb. o davku od dohodkov, kakor je bil pozneje spremenjen.

            (2)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL L 248, 24.9.2015, str. 9).

            (3)  UL C 194, 7.6.2019, str. 11.

            (4)  Uredba Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1).


title: Sklep Sveta (EU, Euratom) 2019/2139 z dne 10. decembra 2019 o imenovanju dveh članov odbora neodvisnih uglednih oseb na podlagi člena 11(1) Uredbe (EU, Euratom) št. 1141/2014 Evropskega parlamenta in Sveta o statutu in financiranju evropskih političnih strank in evropskih političnih fundacij

text:
                  13.12.2019

                  SL

                  Uradni list Evropske unije

                  L 324/9

         SKLEP SVETA (EU, Euratom) 2019/2139
         z dne 10. decembra 2019
         o imenovanju dveh članov odbora neodvisnih uglednih oseb na podlagi člena 11(1) Uredbe (EU, Euratom) št. 1141/2014 Evropskega parlamenta in Sveta o statutu in financiranju evropskih političnih strank in evropskih političnih fundacij
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo,
         ob upoštevanju Uredbe (EU, Euratom) št. 1141/2014 Evropskega parlamenta in Sveta z dne 22. oktobra 2014 o statutu in financiranju evropskih političnih strank in evropskih političnih fundacij (1) in zlasti člena 11(1) Uredbe,
         ob upoštevanju naslednjega:

                     (1)

                     Odbor neodvisnih uglednih oseb je bil ustanovljen s členom 11(1) Uredbe (EU, Euratom) št. 1141/2014 (v nadaljnjem besedilu: odbor).

                     (2)

                     Člen 11(1) Uredbe (EU, Euratom) št. 1141/2014 določa, da odbor sestavlja šest članov, pri čemer Evropski parlament, Svet in Komisija imenujejo vsak po dva člana. Novi člani se imenujejo v odbor v šestih mesecih po zaključku prvega zasedanja Evropskega parlamenta po volitvah v Evropski parlament. Članov ni mogoče ponovno imenovati –

               SPREJEL NASLEDNJI SKLEP:

            Člen 1

               1.   Za člana odbora neodvisnih uglednih oseb se za trajanje mandata tega odbora imenujeta:

                           —

                           Algis KRUPAVIČIUS,

                           —

                           Christian WALDHOFF.

               2.   Za imenovanje mora vsak od predlaganih članov podpisati izjavo o neodvisnosti in odsotnosti nasprotja interesov, priloženo temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 10. decembra 2019

                  Za Svet

                  Predsednica

               T. TUPPURAINEN

            (1)  UL L 317, 4.11.2014, str. 1.

            PRILOGA

               IZJAVA O NEODVISNOSTI IN ODSOTNOSTI NASPROTJA INTERESOV

            Podpisani(-a), ...................................., izjavljam, da sem seznanjen(-a) s členom 11(1) Uredbe (EU, Euratom) št. 1141/2014 Evropskega parlamenta in Sveta o statutu in financiranju evropskih političnih strank in evropskih političnih fundacij ter da bom svoje dolžnosti kot član(-ica) odbora neodvisnih uglednih oseb izvajal(-a) popolnoma neodvisno in dosledno s pravili iz navedene uredbe.
            Od nobene institucije ali vlade ali katerega koli drugega organa, urada ali agencije ne bom zahteval(-a) niti sprejemal(-a) navodil. Vzdržal(-a) se bom vsakega dejanja, ki je nezdružljivo z naravo mojih dolžnosti.
            Izjavljam, da po svoji najboljši vednosti nisem v situaciji nasprotja interesov. Nasprotje interesov obstaja, kadar je ogroženo nepristransko in objektivno izvajanje nalog člana odbora neodvisnih uglednih oseb zaradi družinskih, zasebnih, političnih, nacionalnih, filozofskih ali verskih razlogov, gospodarskega interesa ali kakršnega koli drugega skupnega interesa s prejemnikom.
            Zlasti izjavljam, da nisem poslanec(-ka) Evropskega parlamenta ali član(-ica) Sveta ali Komisije. Nisem nosilec(-ka) volilnega mandata. Nisem uradnik(-ica) ali drug(-a) uslužbenec(-ka) Evropske unije. Nisem in nikoli nisem bil(-a) uslužbenec(-ka) evropske politične stranke ali evropske politične fundacije.

               V …,

                     [DATUM + PODPIS

                     predlaganega(-e)

                     člana(-ice) odbora

                     neodvisnih uglednih oseb]


title: Sklep Sveta (EU) 2019/2136 z dne 5. decembra 2019 o pooblastilu za začetek pogajanj o spremembi Mednarodnega sporazuma o sladkorju iz leta 1992

text:
                  13.12.2019

                  SL

                  Uradni list Evropske unije

                  L 324/3

         SKLEP SVETA (EU) 2019/2136
         z dne 5. decembra 2019
         o pooblastilu za začetek pogajanj o spremembi Mednarodnega sporazuma o sladkorju iz leta 1992
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti prvega pododstavka člena 207(4) v povezavi s členom 218(3) in (4) Pogodbe,
         ob upoštevanju priporočila Evropske komisije,
         ob upoštevanju naslednjega:

                     (1)

                     S Sklepom Sveta 92/580/EGS (1) je Unija postala pogodbenica Mednarodnega sporazuma o sladkorju iz leta 1992 (2) in članica Mednarodne organizacije za sladkor.

                     (2)

                     Unija je od leta 1995 odobrila podaljšanje Mednarodnega sporazuma o sladkorju za dveletna obdobja. Komisija je na 55. seji Mednarodnega sveta za sladkor 19. julija 2019 na podlagi pooblastila Sveta izrazila svoje stališče v prid nadaljnjemu podaljšanju Mednarodnega sporazuma o sladkorju za obdobje do dveh let, ki se izteče 31. decembra 2021.

                     (3)

                     Mednarodni svet za sladkor je 19. julija 2019 sprejel odločitev o podaljšanju Mednarodnega sporazuma o sladkorju do 31. decembra 2021.

                     (4)

                     V skladu s členom 8 Mednarodnega sporazuma o sladkorju Mednarodni svet za sladkor izvaja ali zagotavlja izvajanje vseh nalog, potrebnih za izvajanje določb Mednarodnega sporazuma o sladkorju. V skladu s členom 13 Mednarodnega sporazuma o sladkorju se vsi sklepi Mednarodnega sveta za sladkor načeloma sprejemajo s soglasjem. Če ni soglasja, se sklepi sprejmejo z navadno večino glasov, razen če Mednarodni sporazum o sladkorju določa posebno glasovanje.

                     (5)

                     V skladu s členom 25 Mednarodnega sporazuma o sladkorju imajo članice Mednarodne organizacije za sladkor skupaj 2 000 glasov. Vsaka članica Mednarodne organizacije za sladkor ima določeno število glasov, ki se vsako leto prilagodi v skladu z vnaprej določenimi merili iz Mednarodnega sporazuma o sladkorju.

                     (6)

                     Sodelovanje v Mednarodnem sporazumu o sladkorju je ob upoštevanju pomena tega sektorja za številne države članice in za gospodarstvo evropskega sektorja sladkorja v interesu Unije.

                     (7)

                     Vendar institucionalni okvir Mednarodnega sporazuma o sladkorju, zlasti porazdelitev glasov med članicami Mednarodne organizacije za sladkor, ki določa tudi finančni prispevek članic v proračun Mednarodne organizacije za sladkor, ne odraža več dejanskih razmer na svetovnem trgu sladkorja.

                     (8)

                     V okviru pravil Mednarodnega sporazuma o sladkorju o finančnih prispevkih v proračun Mednarodne organizacije za sladkor je delež finančnih prispevkov Unije od leta 1992 ostal nespremenjen, čeprav se je svetovni trg sladkorja, in zlasti relativni položaj Unije na njem, v tem času bistveno spremenil. Zato je Unija v Mednarodni organizaciji za sladkor v zadnjih letih prevzela nesorazmerno velik delež proračunskih stroškov in odgovornosti.

                     (9)

                     Svet je Komisijo s Sklepom Sveta (EU) 2017/2242 (3) pooblastil, da v Mednarodnem svetu za sladkor začne pogajanja z ostalimi pogodbenicami Mednarodnega sporazuma o sladkorju za posodobitev Mednarodnega sporazuma o sladkorju, zlasti glede neskladnosti med številom glasov in finančnim prispevkom članic Mednarodne organizacije za sladkor na eni strani ter njihovim relativnim položajem na svetovnem trgu sladkorja na drugi strani. To pooblastilo velja do 31. decembra 2019.

                     (10)

                     Komisija je na podlagi pooblastila, podeljenega s Sklepom (EU) 2017/2242, začela pogajanja z državami članicami Mednarodne organizacije za sladkor in predstavila predloge za spremembo člena 25 Mednarodnega sporazuma o sladkorju. Mednarodni svet za sladkor se je 19. julija 2019 odločil, da pred svojim zasedanjem novembra 2019 začne pogajanja za delni pregled Mednarodnega sporazuma o sladkorju pod vodstvom Konference Združenih narodov za trgovino in razvoj (UNCTAD). Na podlagi zahtev več držav članic Mednarodne organizacije za sladkor je Mednarodni svet za sladkor sklenil, da poleg spremembe člena 25 Mednarodnega sporazuma o sladkorju pregleda tudi druge dele Mednarodnega sporazuma o sladkorju, in sicer tiste, ki se nanašajo na cilje in delovni program Mednarodne organizacije za sladkor. V skladu s sklepom Mednarodnega sveta za sladkor se pogajanja zaključijo najpozneje 31. decembra 2021.

                     (11)

                     Svet mora zato dati novo pooblastilo za povečan obseg in časovni okvir pogajanj.

                     (12)

                     Vse spremembe, dogovorjene v pogajanjih, bi bilo treba sprejeti v skladu s postopkom iz člena 44 Mednarodnega sporazuma o sladkorju. Na podlagi navedenega člena lahko Mednarodni svet za sladkor s posebnim glasovanjem članicam Mednarodne organizacije za sladkor priporoči spremembo Mednarodnega sporazuma o sladkorju. Kot članica Mednarodnega sveta za sladkor v skladu s členom 7 Mednarodnega sporazuma o sladkorju bi Unija morala imeti možnost sodelovati na pogajanjih za spremembo institucionalnega okvira Mednarodnega sporazuma o sladkorju.

                     (13)

                     Zato je primerno, da se Komisija pooblasti za začetek pogajanj v Mednarodnem svetu za sladkor o spremembi Mednarodnega sporazuma o sladkorju, da se določijo pogajalske smernice in da se Komisija pri pogajanjih še naprej posvetuje s posebnim odborom, imenovanim na podlagi Sklepa (EU) 2017/2242 –

               SPREJEL NASLEDNJI SKLEP:

            Člen 1

               1.   Komisija je pooblaščena, da začne pogajanja o spremembi Mednarodnega sporazuma o sladkorju iz leta 1992.

               2.   Pogajanja potekajo na podlagi pogajalskih smernic Sveta, kakor so določene v Dodatku k temu sklepu.

            Člen 2
            Pogajanja potekajo v posvetovanju z Delovno skupino za primarne proizvode.

            Člen 3
            Ta sklep se uporablja do 31. decembra 2021.

            Člen 4
            Ta sklep je naslovljen na Komisijo.

            V Bruslju, 5. decembra 2019

                  Za Svet

                  Predsednik

               M. LINTILÄ

            (1)  Sklep Sveta 92/580/EGS z dne 13. novembra 1992 o podpisu in sklenitvi Mednarodnega sporazuma o sladkorju iz leta 1992 (UL L 379, 23.12.1992, str. 15).

            (2)  Mednarodni sporazum o sladkorju iz leta 1992 (UL L 379, 23.12.1992, str. 16).

            (3)  Sklep Sveta (EU) 2017/2242 z dne 30. novembra 2017 o pooblastilu za začetek pogajanj o spremembi Mednarodnega sporazuma o sladkorju iz leta 1992 (UL L 322, 7.12.2017, str. 29).


title: Sklep Sveta (EU) 2019/2137 z dne 5. decembra 2019 o ugotovitvi, da Romunija v odgovor na priporočilo Sveta z dne 14. junija 2019 ni sprejela učinkovitih ukrepov

text:
                  13.12.2019

                  SL

                  Uradni list Evropske unije

                  L 324/5

         SKLEP SVETA (EU) 2019/2137
         z dne 5. decembra 2019
         o ugotovitvi, da Romunija v odgovor na priporočilo Sveta z dne 14. junija 2019 ni sprejela učinkovitih ukrepov
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1) in zlasti četrtega pododstavka člena 10(2) Uredbe,
         ob upoštevanju priporočila Evropske komisije,
         ob upoštevanju naslednjega:

                     (1)

                     Svet je junija 2017 in junija 2018 v skladu s členom 121(4) Pogodbe ugotovil, da je leta 2016 in 2017 v Romuniji prišlo do znatnega ugotovljenega odklona od srednjeročnega proračunskega cilja oziroma prilagoditvene poti za njegovo dosego. Glede na ta ugotovljena znatna odklona je Svet 16. junija 2017 (2) in 22. junija 2018 (3) izdal priporočili, s katerima je Romuniji priporočil, naj sprejme ukrepe, potrebne za odpravo teh odklonov. Svet je nato ugotovil, da Romunija v odgovor na navedeni priporočili ni sprejela učinkovitih ukrepov, in 5. decembra 2017 (4) oziroma 4. decembra 2018 (5) izdal revidirani priporočili. Po tem je Svet ugotovil, da Romunija v odgovor na ti revidirani priporočili ni sprejela učinkovitih ukrepov.

                     (2)

                     Svet je 14. junija 2019 ugotovil, da je leta 2018 v Romuniji ponovno prišlo do znatnega ugotovljenega odklona od prilagoditvene poti za dosego srednjeročnega proračunskega cilja. Na tej podlagi je Svet Romuniji izdal priporočilo (6), naj sprejme potrebne ukrepe za zagotovitev, da nominalna stopnja rasti neto primarnih javnofinančnih odhodkov (7) ne bo presegla 4,5 % BDP v letu 2019 in 5,1 % BDP v letu 2020, kar ustreza letni strukturni prilagoditvi v višini 1,0 % bruto domačega proizvoda (BDP) v letu 2019 in 0,75 % BDP v letu 2020. Svet je Romuniji prav tako priporočil, naj za zmanjšanje primanjkljaja uporabi morebitne nepričakovane prihodke, ter da bi morali ukrepi za konsolidacijo proračuna zagotoviti trajno izboljšanje strukturnega salda sektorja država brez oviranja rasti. Svet je določil, da mora Romunija do 15. oktobra 2019 poročati o ukrepih, ki jih je sprejela v odgovor na priporočilo z dne 14. junija 2019.

                     (3)

                     Komisija je 25. septembra 2019 v Romuniji opravila misijo okrepljenega nadzora z namenom spremljanja na kraju samem v skladu s členom -11(2) Uredbe (ES) št. 1466/97. Potem ko je Komisija svoje predhodne ugotovitve sporočila romunskim organom, da podajo pripombe, je 20. novembra 2019 o svojih ugotovitvah poročala Svetu. Te ugotovitve so bile javno objavljene. Komisija v poročilu ugotavlja, da nameravajo romunski organi strukturno prilagajanje izvajati šele od leta 2022 in zato ne nameravajo ukrepati na podlagi priporočila Sveta z dne 14. junija 2019.

                     (4)

                     Romunski organi so 15. oktobra 2019 predložili poročilo o ukrepih, ki so jih sprejeli v odgovor na priporočilo Sveta z dne 14. junija 2019. Poročilo ne vsebuje izčrpnih napovedi glede posameznih proračunskih kategorij niti ne vključuje proračunskega učinka vsakega omenjenega ukrepa. Zato poročilo ne izpolnjuje zahtev glede poročanja, kot je priporočil Svet. V poročilu so romunski organi ponovili, da njihov cilj za leto 2019 ostaja nominalni primanjkljaj v višini 2,8 % BDP, ki je enak cilju iz konvergenčnega programa za leto 2019. Če bi bil ta ciljni nominalni primanjkljaj dosežen, bi predstavljal zgolj majhno znižanje primanjkljaja sektorja država v primerjavi z letom 2018, čeprav Romunija beleži visoko gospodarsko rast. Za leto 2020 romunski organi načrtujejo doseči ciljni nominalni primanjkljaj v višini 2,9 % BDP, kar je višje od cilja 2,7 % BDP v konvergenčnem programu za leto 2019. Na splošno fiskalni učinek sporočenih ukrepov zaostaja za zahtevo iz priporočila Sveta z dne 14. junija 2019.

                     (5)

                     Na podlagi napovedi Komisije iz jeseni 2019 naj bi v letu 2019 rast neto primarnih javnofinančnih odhodkov znašala 12,8 %, kar je precej nad priporočeno stopnjo 4,5 % (odklon v višini 2,5 % BDP). Strukturni saldo naj bi se poslabšal za 0,8 % BDP, kar je v nasprotju s priporočenim izboljšanjem v višini 1,0 % BDP (odklon v višini 1,8 % BDP). Oba stebra torej kažeta na odklon od priporočene prilagoditve. Celovita ocena potrjuje odklon od priporočene prilagoditve v letu 2019.

                     (6)

                     Na podlagi napovedi Komisije iz jeseni 2019 naj bi v letu 2020 rast neto primarnih javnofinančnih odhodkov znašala 11,1 %, kar je precej nad priporočeno stopnjo 5,1 % (odklon v višini 1,8 % BDP). Strukturni saldo naj bi se poslabšal za 0,8 % BDP, kar je v nasprotju s priporočenim izboljšanjem v višini 0,75 % BDP (odklon v višini 1,6 % BDP). Oba stebra torej kažeta na tveganje podobno velikega odklona od zahtevane prilagoditve. Celovita ocena potrjuje odklon od priporočene prilagoditve v letu 2020.

                     (7)

                     Poleg tega napoved Komisije iz jeseni 2019 predvideva, da bo dolg sektorja država v letu 2019 znašal 3,6 %, v letu 2020 pa 4,4 %, kar presega referenčno vrednost 3 % BDP iz Pogodbe.

                     (8)

                     Iz navedenih ugotovitev sledi sklep, da odziv Romunije na priporočilo Sveta z dne 14. junija 2019 ni bil zadosten –

               SPREJEL NASLEDNJI SKLEP:

            Člen 1
            Romunija ni sprejela učinkovitih ukrepov v odgovor na priporočilo Sveta z dne 14. junija 2019.

            Člen 2
            Ta sklep je naslovljen na Romunijo.

            V Bruslju, 5. decembra 2019

                  Za Svet

                  Predsednik

               M. LINTILÄ

            (1)  UL L 209, 2.8.1997, str. 1.

            (2)  Priporočilo Sveta z dne 16. junija 2017 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 216, 6.7.2017, str. 1).

            (3)  Priporočilo Sveta z dne 22. junija 2017 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 223, 27.6.2018, str. 3).

            (4)  Priporočilo Sveta z dne 5. decembra 2017 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 439, 20.12.2017, str. 1).

            (5)  Priporočilo Sveta z dne 4. decembra 2018 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 460, 21.12.2018, str. 1).

            (6)  Priporočilo Sveta z dne 14. junija 2019 za odpravo znatnega ugotovljenega odklona od prilagoditvene poti za dosego srednjeročnega proračunskega cilja v Romuniji (UL C 210, 21.6.2019, str. 1).

            (7)  Neto primarne javnofinančne odhodke sestavljajo vsi javnofinančni odhodki brez odhodkov za obresti, odhodkov za programe Unije, v celoti izravnanih s prihodki iz skladov Unije, in nediskrecijskih sprememb pri odhodkih za denarna nadomestila za brezposelnost. Nacionalno financirane bruto investicije v osnovna sredstva so zglajene obdobje štirih let. Diskrecijski ukrepi na strani prihodkov ali zakonsko določena povečanja prihodkov so vračunani. Enkratni ukrepi na strani prihodkov in na strani odhodkov so pobotani.


title: Sklep Sveta (EU) 2019/2172 z dne 5. decembra 2019 o ugotovitvi, da Madžarska v odgovor na priporočilo Sveta z dne 14. junija 2019 ni sprejela učinkovitih ukrepov

text:
                  19.12.2019

                  SL

                  Uradni list Evropske unije

                  L 329/91

         SKLEP SVETA (EU) 2019/2172
         z dne 5. decembra 2019
         o ugotovitvi, da Madžarska v odgovor na priporočilo Sveta z dne 14. junija 2019 ni sprejela učinkovitih ukrepov
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1) in zlasti četrtega pododstavka člena 10(2) Uredbe,
         ob upoštevanju priporočila Evropske komisije,
         ob upoštevanju naslednjega:

                     (1)

                     Svet je 22. junija 2018 v skladu s členom 121(4) Pogodbe ugotovil, da je leta 2017 na Madžarskem prišlo do znatnega ugotovljenega odklona od srednjeročnega proračunskega cilja. Glede na ta ugotovljeni znatni odklon je Svet 22. junija 2018 izdal priporočilo (2), s katerim je Madžarski priporočil, naj sprejme ukrepe, potrebne za odpravo tega odklona. Svet je nato ugotovil, da Madžarska ni sprejela učinkovitih ukrepov v odgovor na navedeno priporočilo, in 4. decembra 2018 izdal revidirano priporočilo (3). Po tem je Svet ugotovil, da Madžarska v odgovor na to revidirano priporočilo ni sprejela učinkovitih ukrepov.

                     (2)

                     Svet je 14. junija 2019 ugotovil, da je leta 2018 na Madžarskem ponovno prišlo do znatnega ugotovljenega odklona od prilagoditvene poti za dosego srednjeročnega proračunskega cilja. Na tej podlagi je Svet Madžarski izdal priporočilo (4), naj sprejme potrebne ukrepe za zagotovitev, da nominalna stopnja rasti neto primarnih javnofinančnih odhodkov (5) ne bo presegla 3,3 % BDP v letu 2019 in 4,7 % BDP v letu 2020, kar ustreza letni strukturni prilagoditvi v višini 1,0 % bruto domačega proizvoda (BDP) v letu 2019 in 0,75 % BDP v letu 2020. Priporočeni napor za leto 2020 se je zdel ustrezen pod pogojem, da je upoštevana potrebna prilagoditev v letu 2019. Svet je Madžarski prav tako priporočil, naj za zmanjšanje primanjkljaja uporabi morebitne nepričakovane prihodke, ter da bi morali ukrepi za konsolidacijo proračuna zagotoviti trajno izboljšanje strukturnega salda sektorja država brez oviranja rasti. Svet je določil, da mora Madžarska do 15. oktobra 2019 poročati o ukrepih, ki jih je sprejela v odgovor na priporočilo z dne 14. junija 2019.

                     (3)

                     Komisija je 26. septembra 2019 na Madžarskem opravila misijo okrepljenega nadzora z namenom spremljanja na kraju samem v skladu s členom -11(2) Uredbe (ES) št. 1466/97. Potem ko je Komisija svoje predhodne ugotovitve poslala madžarskim organom, da podajo pripombe, je 20. novembra 2019 o svojih ugotovitvah poročala Svetu. Te ugotovitve so bile javno objavljene. Komisija v poročilu ugotavlja, da nameravajo madžarski organi v letu 2019 ohraniti cilj za nominalni primanjkljaj v višini 1,8 % BDP, kot je določeno v konvergenčnem programu za leto 2019. Za leto 2020 so madžarski organi popravili ciljni primanjkljaj na 1 % BDP, kar je ambicioznejše od cilja 1,5 % iz konvergenčnega programa za leto 2019. Madžarski organi nameravajo torej ukrepati v skladu s priporočilom z dne 14. junija 2019 samo v zvezi z letom 2020.

                     (4)

                     Madžarski organi so 15. oktobra 2019 predložili poročilo o ukrepih, ki so jih sprejeli v odgovor na priporočilo Sveta z dne 14. junija 2019. Madžarski organi kljub v letu 2019 zaenkrat ugodnejšim makroekonomskim in fiskalnim gibanjem v navedenem poročilu navajajo enak ciljni primanjkljaj sektorja država za leto 2019, tj. 1,8 % BDP, kot v konvergenčnem programu za leto 2019. Za leto 2020 madžarski organi potrjujejo ciljni nominalni primanjkljaj v višini 1,0 % BDP, ki je v skladu s proračunom za leto 2020 in za 0,5 % boljši v primerjavi s ciljem iz konvergenčnega programa za leto 2019. V poročilu je opozorjeno na veliko rezervo (1 % BDP), vključeno v ciljni primanjkljaj za leto 2020, ki je namenjena obvladovanju zunanjih tveganj in bi se lahko porabila samo, če se pričakuje, da bo ciljni primanjkljaj dosežen. Navedeni so tudi ukrepi, ki povečujejo primanjkljaj, iz „načrta ukrepov za zaščito gospodarstva“, ki ga je madžarska vlada sprejela 30. maja 2019, katerih cilj je v prihodnjih letih ohranjati rast po stopnjah, ki so za 2 odstotni točki višje od povprečja Unije. Vrsta gospodarskih programov, ki so navedeni v poročilu, ni kvantitativno opredeljena, poročilo pa prav tako ne vključuje nobene proračunske projekcije za leti 2019 in 2020. Zato poročilo ne izpolnjuje zahteve glede poročanja, kot je priporočil Sveta.

                     (5)

                     Na podlagi napovedi Komisije iz jeseni 2019 naj bi v letu 2019 rast neto primarnih javnofinančnih odhodkov znašala 6,8 %, kar je precej nad priporočeno stopnjo 3,3 % (odklon v višini 1,3 % BDP). Strukturni saldo naj bi se izboljšal za 0,5 % BDP, kar je v nasprotju s priporočenim izboljšanjem v višini 1,0 % BDP (odklon v višini 0,5 % BDP). Oba stebra torej kažeta na odklon od priporočene prilagoditve. Na analizo merila rasti odhodkov negativno vpliva uporaba nižjega deflatorja BDP, na katerem temelji navedeni kazalnik, v primerjavi s trenutnimi ocenami. Tudi zgladitev nacionalno financiranih investicij nekoliko negativno vpliva na analizo merila rasti odhodkov. Po drugi strani na strukturni saldo pozitivno vpliva višja ocena potencialne rasti, na kateri temelji navedeni indikator, negativno pa izpad prihodkov. Ob upoštevanju teh dejavnikov celovita ocena potrjuje odklon od priporočene prilagoditve v letu 2019.

                     (6)

                     Na podlagi napovedi Komisije iz jeseni 2019 naj bi v letu 2020 rast neto primarnih javnofinančnih odhodkov znašala 7,5 %, kar je precej nad priporočeno stopnjo 4,7 % (odklon v višini 1,0 % BDP). Strukturni saldo naj bi se izboljšal za 1,2 % BDP, kar je za 0,4 odstotne točke nad naporom v višini 0,75 % BDP, ki ga je priporočil Svet. Zato merilo rasti odhodkov kaže na tveganje odklona od zahtevane prilagoditve, strukturni saldo pa kaže na skladnost, ob relativno veliki razliki. Javne naložbe v zadnjih letih vztrajno rastejo in so leta 2019 dosegle 6,4 % BDP, kar je daleč najvišja raven v Uniji. V tem kontekstu je načrtovano znižanje v letu 2020 videti kot trajnejša normalizacija stopnje javnih naložb. Čeprav je znižanje naložb v celoti upoštevano v spremembi strukturnega salda, zglajeni profil naložb v merilu rasti odhodkov povzroča pretirano negativno sliko fiskalnega napora, ki jo kaže merilo rasti odhodkov. Na merilo rasti odhodkov negativno vpliva tudi uporaba nižjega deflatorja BDP v primerjavi s trenutnimi ocenami. Ob upoštevanju teh dejavnikov bi merilo rasti odhodkov kazalo, da je zahteva izpolnjena. Hkrati na strukturni saldo pozitivno vpliva višja ocena potencialne rasti BDP, na kateri temelji njegov izračun, v primerjavi s srednjeročnim povprečjem, na katerem temelji merilo rasti odhodkov. Ob upoštevanju teh pomislekov je na podlagi celovite ocene ugotovljeno, da naj bi Madžarska dosegla priporočeno prilagoditev v letu 2020.

                     (7)

                     Iz navedenih ugotovitev sledi sklep, da odziv Madžarske na priporočilo Sveta z dne 14. junija 2019 ni bil zadosten. Fiskalni napor ne zagotavlja, da nominalna stopnja rasti neto primarnih javnofinančnih odhodkov v letu 2019 ne bo presegla 3,3 %, kar bi ustrezalo letni strukturni prilagoditvi v višini 1,0 % BDP, načrtovani fiskalni napor v letu 2020 pa je na splošno skladen s priporočeno prilagoditvijo –

               SPREJEL NASLEDNJI SKLEP:

            Člen 1
            Madžarska ni sprejela učinkovitih ukrepov v odgovor na priporočilo Sveta z dne 14. junija 2019.

            Člen 2
            Ta sklep je naslovljen na Madžarsko.

            V Bruslju, 5. decembra 2019

                  Za Svet

                  Predsednik

               M. LINTILÄ

            (1)  UL L 209, 2.8.1997, str. 1.

            (2)  Priporočilo Sveta z dne 22. junija 2018 za odpravo znatnega ugotovljenega odklona od prilagoditvene poti za dosego srednjeročnega proračunskega cilja na Madžarskem (UL C 223, 27.6.2018, str. 1).

            (3)  Priporočilo Sveta z dne 4. decembra 2018 za odpravo znatnega ugotovljenega odklona od prilagoditvene poti za dosego srednjeročnega proračunskega cilja na Madžarskem (UL C 460, 21.12.2018, str. 4).

            (4)  Priporočilo Sveta z dne 14. junija 2019 za odpravo znatnega ugotovljenega odklona od prilagoditvene poti za dosego srednjeročnega proračunskega cilja na Madžarskem (UL C 210, 21.6.2019, str. 4).

            (5)  Neto primarne javnofinančne odhodke sestavljajo vsi javnofinančni odhodki brez odhodkov za obresti, odhodkov za programe Unije, v celoti izravnanih s prihodki iz skladov Unije, in nediskrecijskih sprememb pri odhodkih za denarna nadomestila za brezposelnost. Nacionalno financirane bruto investicije v osnovna sredstva so zglajene na obdobje štirih let. Diskrecijski ukrepi na strani prihodkov ali zakonsko določena povečanja prihodkov so vračunani. Enkratni ukrepi na strani prihodkov in na strani odhodkov so pobotani.


title: Sklep Sveta (EU) 2019/2173 z dne 16. decembra 2019 o imenovanju petih članov Računskega sodišča

text:
                  19.12.2019

                  SL

                  Uradni list Evropske unije

                  L 329/94

         SKLEP SVETA (EU) 2019/2173
         z dne 16. decembra 2019
         o imenovanju petih članov Računskega sodišča
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 286(2) Pogodbe,
         ob upoštevanju predlogov Zvezne republike Nemčije, Helenske republike, Francoske republike Velikega vojvodstva Luksemburg in Kraljevine Nizozemske,
         ob upoštevanju mnenj Evropskega parlamenta (1),
         ob upoštevanju naslednjega:

                     (1)

                     Mandati Nikolaosa MILIONISA, Danièle LAMARQUE, Henrija GRETHENA in Alexa BRENNINKMEIJERJA se iztečejo 31. decembra 2019.

                     (2)

                     Mandat Klausa-Heinerja LEHNENA se izteče 29. februarja 2020.

                     (3)

                     Zato bi bilo treba imenovati pet članov Računskega sodišča –

               SPREJEL NASLEDNJI SKLEP:

            Člen 1
            Za člane Računskega sodišča se imenujejo:

                        (a)

                        za obdobje od 1. januarja 2020 do 31. decembra 2025:

                                    —

                                    Nikolaos MILIONIS,

                                    —

                                    François-Roger CAZALA,

                                    —

                                    Joëlle ELVINGER,

                                    —

                                    Alex BRENNINKMEIJER;

                        (b)

                        za obdobje od 1. marca 2020 do 28. februarja 2026:

                                    —

                                    Klaus-Heiner LEHNE.

            Člen 2
            Ta sklep začne veljati na dan sprejetja.

            V Bruslju, 16. decembra 2019

                  Za Svet

                  Predsednik

               J. LEPPÄ

            (1)  Mnenja z dne 26. novembra 2019 (še niso objavljena v Uradnem listu).